Diferents representants de Podem i les seves confluències, ERC, PDeCAT, PNB i Bildu han fet una compareixença conjunta per "exigir la llibertat" dels detinguts en l'operació policial contra el referèndum. Han mostrat la seva "preocupació, inquietud i tristesa" pel fets ocorreguts dimecres a Catalunya, amb 41 registres i una quinzena de detinguts. Per això, han llençat un missatge al govern espanyol per tal que busqui el "diàleg" i han denunciat "els atacs als drets democràtics". Per part d'ERC, el portaveu al Congrés, Joan Tardà, ha llençat un missatge de solidaritat per als detinguts i les seves famílies i ha afirmat que "és un sense sentit" aturar el referèndum per la via de les detencions. "Prova d'això és la resposta cívica de la ciutadania catalana i espanyola, a la que volem agrair la seva solidaritat", ha manifestat. "Exigim democràcia i diàleg i que s'acabi ja l'atac a les llibertats", ha dit Lucia Martín, d'En Comú Podem. Per part del PDeCAT, el portaveu adjunt, Jordi Xuclà, ha afirmat que "el diàleg i l'acord polític són l'única via per restablir els canals de convivència".  Els representants de les diferents formacions han volgut enviar un missatge conjunt per criticar les detencions -entre les quals hi ha alts càrrecs del govern- i han assegurat que aquesta no és la via per solucionar el conflicte polític.  Per això, han fet una crida per "exigir la posada en llibertat" dels detinguts i també han demanat al govern de Mariano Rajoy que aposti pel diàleg.  La compareixença no ha comptat amb el suport d'altres partits de l'oposició com PSOE o Cs. Tanmateix, Xuclà ha assegurat que està rebent missatges privats de diputats socialistes que també comparteixen que "s'estan degradant els drets fonamentals".

Summary: Podem, ERC, PDeCAT i PNB fan una crida conjunta per "exigir la llibertat" dels detinguts en l'operació contra l'1-O


El president de Ciutadans, Albret Rivera, ha expressat el seu convenciment que CDC i ERC faran tot el possible per arribar a un acord amb la CUP per evitar la convocatòria d'unes noves eleccions. Segons Rivera, les formacions independentistes han expressat la seva "preocupació" per la possibilitat de nous comicis perquè "Ciutadans podria seguir creixent i encapçalar una alternativa de govern". "Podríem governar Catalunya amb el suport d'altres partits", ha afirmat aquest dimecres després de la trobada que ha mantingut a la seu de la CEOE a Madrid amb patronals i sindicats. El líder de C's ha afegit que Convergència i Esquerra evitaran que "tot això acabi amb el triomf d'un partit constitucionalista". El candidat de Ciutadans a les eleccions del pròxim 20 de desembre s'ha reunit aquest dimecres a Madrid amb el president de la CEOE, Joan Rosell, el president de CEPYME, Antonio Garamendi, i amb el secretaris generals d'UGT i de CCOO, Cándido Méndez i Ignacio Fernández Toxo, per analitzar el model laboral de l'Estat. Un cop acabada la reunió, Rivera no ha defugit les preguntes dels periodistes sobre altres temes d'actualitat com Catalunya. "Estem vigilant la situació, esperant  i liderant l'oposició", ha assenyalat, per afegir que "a dia d'avui ningú no dubta que l'alternativa és Inés Arrimadas". "Veurem si segueix el bloqueig o si anem a una convocatòria electoral", ha subratllat. El president de Ciutadans també ha recordat que la mateixa Arrimadas ja va advertir de la possibilitat d'una nova convocatòria electoral per l'escenari de "bloqueig" que representaven els resultats. "Tothom es va posar les mans al cap aleshores", ha dit, tot insistint que la seva formació ja va advertir que "Mas no tenia majoria  i que no els bastava amb l'abstenció de la CUP". Demana unitat d'acció respecte a Síria  Albert Rivera ha assegurat que cal coordinació i unitat  entre els països de la Unió Europea i en el marc de l'OTAN respecte a una possible intervenció militar a Síria. "No pot ser que cada Estat faci la guerra per la seva banda sinó que s'ha de fer en el marc d'una acció coordinada", ha assenyalat Rivera, tot fent una crida a la "unitat" dels països de la UE perquè, a parer seu, "són massa anys de silencis, d'interessos particulars i de geopolítica diferent".   "Si els països de l'OTAN es coordinen i Espanya col·labora com qualsevol altre, em sembla bé", ha afirmat, i ha volgut recordar que així es va fer a l'Afganistan i a Turquia on es va lluitar contra l'Estat Islàmic i Al Qaeda.  "Els agents socials tindran un paper important si governem Espanya" El president de Ciutadans ha assegurat que la seva formació comptarà amb els sindicats i la patronal si la seva formació guanya les eleccions i assumeix el govern a l'estat espanyol. "Els agents socials juguen un paper fonamental al país i els necessitem per dur a terme les reformes que volem fer", ha manifestat. Per afegir que "nosaltres no deixarem al marge ni els representants dels treballadors ni tampoc els empresaris. Seurem a la taula amb ells, els escoltarem i formaran part de les decisions importants".

Summary: Rivera diu que CDC i ERC intentaran evitar unes noves eleccions per impedir que Ciutadans governi Catalunya


El poeta Jaume Coll Mariné (Muntanyola, 1989) ha guanyat el setzè Premi Jordi Domènech de Traducció de Poesia per la seva traducció de l'obra 'Memorial', de l'autora anglesa Alice Oswald. L'escriptor i músic (baixista del grup Obeses) rebrà així els 6.000 euros del guardó, que convoca anualment l'editorial Cafè Central amb el patrocini de la Fundació Banc Sabadell. A més, el llibre es publicarà a la col·lecció Jardins de Samarcanda que coediten Cafè Central i Eumo editorial. L'acte de lliurament del premi ha quedat ajornat almenys fins després de l'estiu degut a l'actual situació de pandèmia de la covid-19.  El jurat del setzè Premi Jordi Domènech de Traducció de Poesia, està format per Marta Pera, Corina Oproae, Dolors Udina, Odile Arqué, Joan Sellent, Joaquim Sala-Sanahuja i Víctor Sunyol (que actuava de secretari). Reunits telemàticament el 29 de juliol, van decidir atorgar per unanimitat el Premi al projecte presentat per Jaume Coll i Mariné de la traducció del llibre 'Memorial', de la poeta anglesa Alice Oswald.  El guardó es convoca anualment per Cafè Central en record del "poeta, amic i traductor" Jordi Domènech i Soteras (Sabadell, 1942-2003), des de fa setze anys ininterrompudament. Els guanyadors dels darrers anys han estat Núria Busquet, amb 'El Colós', de Sylvia Plath (2019) i Joanna Bielak amb 'Instant', de Wislawa Szymborska (2018).  Enguany, i degut a les conseqüències de la pandèmia del covid19, l’acte de lliurament del Premi no s’ha pogut celebrar, com és costum, en aquesta època. Els organitzadors confien que la cerimònia es pugui celebrar amb normalitat després de l'estiu si les circumstàncies són "favorables", amb el llibre del guanyador ja imprès.  Jaume Coll Mariné (Muntanyola, 1989) ha publicat els llibres de poemes 'Quanta aigua clara als ulls de la veïna' (Edicions de 1984, 2014) i 'Un arbre molt alt' (Edicions 62, 2018; premi Ausiàs March de Gandia i premi Josep Maria Llompart - Cavall Verd). Forma part del consell de redacció de Reduccions i de La Lectora, i és a més baixista i contrabaixista del grup Obeses. Actualment enllesteix un treball de doctorat sobre Segimon Serrallonga.  Pel que fa a l'autora del llibre, Alice Oswald (Reading, 1966), és una poeta anglesa contemporània molt reconeguda. A part de 'Memorial', ha publicat una desena de llibres de poesia, entre els quals, 'Dart' (2002; T. S. Eliot Prize), 'Woods etc.' (2005; Geoffrey Faber Memorial Prize), o, més recentment, 'Falling Awake' (2017; Costa Award for Poetry i Griffin Poetry Prize). Des del 2019 és Professora de Poesia a Oxford.

Summary: Jaume Coll Mariné guanya el Premi Jordi Domènech de Traducció de Poesia


El coordinador general del PPC, Xavier García Albiol, ha reconegut aquest dilluns que els anomenats ‘papers de Panamà’ que recullen un llarg llistat de personalitats conegudes del món de la política, la noblesa, l’esport o l’empresa que mantenien comptes i empreses opaques al país centreamericà, no són “una bona notícia que ajudi a confiar”. Tot i això, ha demanat “diferenciar els comportaments il·legals i els que no ens agraden però són legals”.  A més, segons Albiol, el fet que hi apareguin implicats “polítics, esportistes, gent de la noblesa, empresaris i altra gent coneguda” demostra que les operacions opaques a paradisos fiscals són “un fet transversal que no té color polític ni professió”. Amb tot, Albiol ha esperat que “les autoritats actuïn en el que es pugui conèixer que sigui delicte fiscal”.

Summary: Albiol admet que els papers de Panamà “no són una bona notícia” però demostren que l’evasió és “un fet transversal”


El festival Porta Ferrada de Sant Feliu de Guíxols (Baix Empordà) abaixarà el teló aquesta nit amb el concert del cantant Ricky Martin. El certamen ha aplegat durant la 56ena edició 41.000 espectadors, 9.000 més que l'any passat. Un balanç molt positiu, segons els organitzadors, en part gràcies a l'Espai Port. L'escenari principal del festival ha acollit el gruix més gran de la programació, amb 18 actuacions que han reunit 25.000 persones. Pel Guíxols Arena, en canvi, hi han passat 14.000 espectadors i el Teatre Auditori i el Monestir, n'han sumat 2.000 més. A més, el festival ha penjat en vuit ocasions el cartell de complet. Concretament amb les actuacions de Jack Johnson, Andreu Buenafuente, Txarango, Pablo Alborán, Estopa, Ara Malikian, Rozalén –El Kanka i el Cor de Sant Petersburg. La resta de la programació ha mantingut un percentatge d’ocupació superior al 80%. El director del certamen, Iñaki Martí, assegura que "Porta Ferrada aconsegueix seduir al públic amb la seva proposta artística única i inimitable i assoleix el repte consolidant tots els seus espais". El Porta Ferrada s'acomiada aquesta nit amb l'artista Ricky Martin i ho fa amb xifres rècords. El festival ha aplegat 41.000 espectadors, unes 9.000 més que l'any passat i ha penjat el cartell de complet en vuit dels seus concerts.  L'Espai Port, escenari principal del certamen, ha registrat el gruix més gran de la programació però els seus organitzadors asseguren que la resta d'escenaris, com el Guíxols Arena,  el Teatre Auditori i el Monestir, també han consolidat la seva oferta.  En aquest sentit, el regidor de l'Ajuntament Josep Saballs ha assegurat que el certamen "tanca  un cicle" en el qual s'ha posicionat com el festival "degà de Catalunya" i com a "clar líder de la música en directe al nostre país".  Per la seva banda, el director artístic de Porta Ferrada, Albert Mallol, ha destacat que la programació d’enguany “ha estat capaç de captivar l'interès d'un públic molt divers, que ha respost amb entusiasme a les presentacions i estrenes dels nous projectes presentats".

Summary: El festival Porta Ferrada tanca aquesta nit la 56ena edició amb 41.000 espectadors, 9.000 més que l'any passat


Unió de Pagesos s'ha reunit aquest divendres amb alcaldes del Pallars Jussà i Sobirà per tractar sobre la situació generada a les zones de muntanya pel pagament parcial dels ajuts de les Indemnitzacions Compensatòries de les zones de muntanya del 2014, per part del Departament d'Agricultura, que la mateixa conselleria vol traslladar també a les zones desafavorides de Catalunya les pròximes setmanes. Ambdues parts han acordat promoure la presentació de mocions als plens municipals i comarcals per demanar al Govern que modifiqui el PDR de Catalunya 2014-2020 per tal de fer front al 48% restant de l'ajut per a les Indemnitzacions Compensatòries de muntanya, "sense que això suposi una reducció de l'esforç anual del suport en aquestes mesures els pròxims anys". En la reunió amb els alcaldes, el sindicat ha abordat les possibles actuacions per corregir la situació que malmet l'economia de la pagesia professional de les zones de muntanya i desafavorides i procurar que no es torni a repetir els propers anys. Unió de Pagesos i els alcaldes han acordat impulsar i acordar en els plens dels consistoris i dels consells comarcals una moció instant el Govern a modificar el Programa de Desenvolupament Rural (PDR) de Catalunya, període 2014-2020, per tal de fer front al 48% restant de l'ajut per a les Indemnitzacions Compensatòries en zones de muntanya i al 100% en zones desfavorides fora de les de muntanya del 2014. Aquestes mocions també es traslladaran als grups amb representació al Parlament, ja que el Govern, a iniciativa d'Unió de Pagesos, va acordar amb el conjunt de les organitzacions agràries més representatives, en el marc de la Taula Agrària del 2 de juliol del 2014, que els ajuts per a les Indemnitzacions Compensatòries, juntament amb la incorporació de joves i els ajuts a la modernització de les explotacions agràries siguin prioritaris en la programació del PDR de Catalunya 2014-2020 i en l'ús dels fons del desenvolupament rural. Aquest acord està recollit unànimement a la Resolució del Ple del Parlament dedicat de forma especifica al món agrari i que insta el Govern a "respectar-ne les prioritats" acordades a la Taula Agrària.

Summary: Alcaldes pallaresos i UP demanen modificar el PDR 2014-2020 per poder abonar la totalitat dels ajuts compensatoris 2014


El XXVI Premi Internacional Ramon Llull, dotat amb 8.000 euros, ha guardonat l'antropòloga lingüista nord-americana, Kathrynt Woolard, per la tasca feta en donar a conèixer la situació de la llengua catalana, sobretot, entre la comunitat acadèmica dels Estats Units. Woolard ha dedicat bona part de la seva activitat investigadora i divulgadora a estudiar la situació sociolingüística de Catalunya, analitzant relacions entre llegua, identitat i actituds lingüístiques a Barcelona i estudiant l'evolució d'aquestes des de la fi de la dictadura. La Fundació Ramon Llull ha premiat també al periodista holandès Alfred Konijnenbelt per promocionar la cultura catalana en un festival d'arts de carrer. El premi a la millor traducció literària ha recaigut en Kirsten Brandt per la seva traducció a l'alemany d''Incerta glòria' de Joan Sales. Woolard, nascuda a Wellsville l'any 1950, ha estat reconeguda pel seu treball en el camp de l'antropologia lingüística. Ha estudiat les ideologies lingüístiques, de la política lingüística espanyol-anglès als Estats Units, de les relacions entre llengua i ideologia a l'Espanya dels inicis de l'època moderna i, sobretot, de la situació sociolingüística a Catalunya, on ha fet diverses estades d'investigació. L'antropòloga ha ofert anàlisis diversos com l'evolució de les converses bilingües a Barcelona durant els anys 80 del segle passat, en el període de construcció de l'autonomia, amb diverses publicacions, de les quals és especialment rellevant l'estudi Identitat i contacte de llengües a Barcelona, publicat per Edicions la Magrana l'any 1992, així com els llibres 'Double Talk; Bilingualism and the Politics of Ethnicity in Catalonia' (Stanford, 1989/2014) i 'Singular and Plural:Ideologies of Linguistic Authority in 21st Century Catalonia' (Oxford University Press, 2016). D'altra banda, el periodista i director del festival d'arts de carrer, Spoffin Festival, Alfred Konijnenbelt, que des del 2010 se celebra anualment a la ciutat holandesa d'Amersfoort, ha estat guardonat amb el premi honorífic a la Promoció Internacional de la Creació Catalana. L'Spoffin Festival ha mostrat des dels seus inicis un gran interès per les creacions catalanes de carrer com ho demostren les fins a 20 companyies i grups catalanes que programat durant els seus sis anys d'existència. L'edició 2017 del Spoffin Festival posarà un focus especial en Catalunya amb la programació de vuit companyies i un cicle de cinema. Tot això és possible gràcies a la bona entesa entre el festival i l'escena artística catalana. La llibretera, filòloga i traductora, Kistern Brandt, ha estat reconeguda amb el Premi Ramon Llull de Traducció Literària, dotat amb 4.000 euros, per la seva traducció d''Incerta glòria' de Joan Sales que va arribar a les llibreries alemanyes a finals de setembre del 2015. L'obra va ser publicada per l'editorial Hanser, que té un prestigiós catàleg basat en la combinació de clàssics de la literatura del segle XX i autors contemporanis de renom internacional. Brandt es va traslladar a Barcelona l'any 1996, quan va començar a treballar com a agent literària per la Ute Jörner Literary Agent, i posteriorment, com a responsable dels departaments de drets d'autors i premsa de l'editorial Quaderns Crema. L'any 2002 va tornar a Alemanya, des d'on es dedica a la traducció literària del català, l'espanyol i el portuguès. Seva és la traducció a l'alemany de 'Les veus del Pamano', de Jaume Cabré, que va aconseguir un gran èxit de crítica i públic l'any 2007. Recentment, ha traduït clàssics catalans com 'Jardí vora el mar', de Mercè Rodoreda, i també ha traduït a l'alemany altres grans autors com Josep Pla, Eugeni Xammar, Carme Riera, Pere Calders o Baltasar Porcel.

Summary: L'antropòloga nord-americana Kathrynt Woolard guanya el Premi Internacional Ramon Llull


El programa integral de control de plagues de Figueres ha aconseguit reduir en només un any fins al 56% la població de coloms a la ciutat. Els responsables del projecte calculen que a finals de 2016 hi havia 399 exemplars d'aquesta au per quilòmetre quadrat. Una xifra que a finals de 2017 se situava en els 176. Per aconseguir-ho, s'han desmantellat nius en façanes i edificis públics, s'ha fet requeriments a propietaris d'edificis particulars i s'ha reduït els punts on s'alimentaven. El director del servei, Eduard Marquès, afirma que aquest era un dels principals problemes que tenia la ciutat i que està en vies de control. També s'ha actuat contra les rates establint fins a 200 estacions de control. Marquès assegura que, tot i que és difícil quantificar-ne la població, els indicadors apunten a una disminució de la seva presència. A més, han localitzat cinc nius de vespa asiàtica ubicats al nucli urbà de la ciutat, un d'ells enterrat al pati d'un institut. Tots s'han eradicat i el servei s'ha dotat d'equips per poder actuar-hi a partir d'ara.

Summary: El programa integral de plagues de Figueres permet reduir en un any fins al 56% la població de coloms de la ciutat


El secretari general de Treball, Afers Socials i Famílies, Josep Ginesta, ha atribuït l’augment de l’atur a Catalunya en 10.853 persones a l’octubre a l’endarreriment de la finalització de la temporada d’estiu, que cada cop mes s’allarga fins a final de setembre. “Tenim uns increments d’atur semblants a l’inici de la crisi, però aleshores era per destrucció de llocs de treball i ara és per finalització de la temporada turística, ha comparat Ginesta. D’altra banda, el Govern celebra la nova disminució interanual del nombre d’aturats (23.874 persones menys que ara fa un any), amb l’excepció de Lleida, on el secretari ha dit que “caldrà analitzar” l’increment interanual. En termes generals, Ginesta valorat positivament “l’estabilització a l’alça” de les afiliacions a la Seguretat Social i la reducció dels temps de permanència a les llistes de l’atur, “amb les millors dades dels últims 10 anys”. Ginesta ha destacat que l’augment de l’atur aquest mes d’octubre s’explica per l’activitat temporal del mercat laboral i ha vinculat l’increment a la finalització dels contractes de treball de la temporada d’estiu.  El secretari general del Departament ha explicat el sentit positiu que suposa el fet que els últims anys es consolida la finalització de la temporada d’estiu al mes d’octubre i no com passava anteriorment en el mes de setembre.  El  mercat de treball català ‘’progressa adequadament’’ i això és pot observar en el fet que s’encadenen 64 mesos, mes de cinc anys, de caigudes interanuals de l’atur a Catalunya, amb l’excepció de la demarcació de Lleida on els últims sis mesos aquesta taxa interanual de l’atur ha augmentat. Ginesta ha dit que ‘’s’haurà d’analitzar’’ concretament les raons d’aquest fet diferencial que es registra a Lleida.  Un altre fet que ha destacat Ginesta en positiu de les dades del mercat de treball a Catalunya és l’evolució de l’afiliació a la Seguretat Social que a Catalunya s’ha incrementat en 10.733 persones a l’octubre en relació amb al setembre, el 0,32% més, mentre que en relació amb l’octubre de l’any passat l’augment ha estat de 91.823 persones, el 2,78% més.  Ginesta també ha destacat les dades de contractes indefinits que s’han signat a Catalunya aquest mes d’octubre, 49.950 contractes, i que suposen la xifra més alta fins ara registrada en un mes des de l’octubre del 2007.

Summary: El Govern atribueix la pujada de l’atur a l’octubre a l’endarreriment de la finalització de la temporada d’estiu


El Sindicat d'infermeria SATSE ha reclamat aquest dimarts que el Ministeri de Sanitat i els departaments autonòmics corresponents escoltin el "clam" d'organismes internacionals com l'OMS i inverteixin més en les infermeres quan passi la pandèmia del coronavirus. Amb motiu del Dia Internacional de la Infermeria, el sindicat demana que els infermers ocupin el lloc que els correspon en el sistema de salut. Després de posar en valor l'esforç que han fet aquests professionals per lluitar contra el coronavirus, SATSE ha demanat que les paraules es tradueixin en fets i que es millorin les condicions de les infermeres, amb també un major lideratge.  El sindicat subratlla que ha arribat el moment que els infermers i infermeres ocupin l'espai que es mereixen "per la seva acreditada solvència i capacitat resolutiva", i que fins ara no ha estat possible "per una visió a curt termini i economicista molt allunyada del que defensen organitzacions com l'OMS, l'ONU o l'OCDE".

Summary: SATSE reclama a govern i autonomies que inverteixin més en infermeres després de la pandèmia


El Govern garantirà el desplegament del tercer tram de la renda garantida, un pla d'inversions en escoles per reduir els mòduls o el desplegament el grau 1 de dependència i l'augment dels beneficiaris tot i la pròrroga pressupostària. Aquestes són algunes de les actuacions prioritàries que es contemplen en el pla d'acció del Govern per atendre la despesa urgent del 2019 en el context de pròrroga, a més de la garantia del retorn de les pagues extra pactades amb els sindicats i les millores salarials. De fet, la despesa de personal augmentarà en 1.039 MEUR respecte als crèdits inicials aprovats per al 2017. En total, el Govern ampliarà la despesa respecte al 2017 en uns 2.000-2.100 MEUR, segons la portaveu Meritxell Budó.  El Govern ha presentat aquest dimarts, després del consell executiu, la llista de prioritats dels departaments, en què a més de la renda garantida o la dependència, també hi ha el desplegament de la fibra òptica a Catalunya, el Pacte Nacional per la Indústria, la cobertura de les insuficiències de finançament a les universitats públiques o la convocatòria del Pla Únic d'Obres i Serveis de Catalunya (PUOSC) per al 2019-2023.  Per finançar-ho, ara l'executiu ha de buscar fons de finançament. Entre les opcions sobre la taula hi ha "canvis normatius en determinats impostos", entre els que la consellera de la Presidència i portaveu Meritxell Budó ha mencionat l'opció de modificar l'impost que s'aplica sobre la banca en les hipoteques. A més, també s'exigirà a l'Estat "lleialtat institucional" perquè hi hagi coresponsabilitat en partides com la de la dependència o la de l'atenció dels menors no acompanyats.  En el projecte fallit de pressupostos per al 2019 ja contemplava una modificació, per exemple, de l'impost d'actes jurídics documentats, elevant mig punt el tipus general aplicable a les hipoteques, que paguen els bancs, amb l'opció de recaptar uns 77,9 MEUR extra.  Però el gruix dels diners haurien de sortir de la reassignació de transferències entre departaments, del fons de contingència o dels romanents de tresoreria de les entitats. A més, també s'han de revisar "costos i models de prestació" de serveis i renegociar o recalendaritzar "actuacions no prioritàries".

Summary: El Govern garantirà el desplegament del tercer tram de la renda garantida tot i la pròrroga pressupostària


Fachin assistirà dilluns a la conferència de Puigdemont, Junqueras i Romeva a Madrid   ACN Barcelona.-El secretari general de Podem Catalunya, Albano Dante Fachin, ha celebrat "l'oferiment" del govern espanyol de plantejar les Corts com a "tribuna" perquè el Govern exposi la proposta de referèndum. La formació morada entén que "arriba tard" però insta el president de la Generalitat, Carles Puigdemont, explicar-se "tan aviat com sigui possible per reblar la demanda democràtica", reclama un comunicat de la formació. Els d'Albano Dante Fachin aposten per aprofitar tots els espais "possibles" per visibilitzar "la necessitat política, social i democràtica" del dret a decidir. En aquest sentit, Fachin ha confirmat que dilluns assistirà a la conferència que Puigdemont pronunciarà a Madrid conjuntament amb el vicepresident Oriol Junqueras i el consellers d'Afers Exteriors, Raül Romeva.  Podem entén el referèndum acordat com "la millor eina possible per resoldre el bloqueig polític que Catalunya travessa des de fa cinc anys".  "Aquesta oportunitat evidenciarà, a més, la creixent força dels sectors socials i polítics de l’Estat que reconeixen i defensen el dret a decidir del poble de Catalunya", assegura la formació morada posant d'exemple Units Podem o l'alcaldessa de Madrid, Manuela Carmena.

Summary: Podem insta Puigdemont a explicar el referèndum a les corts espanyoles "tan aviat com sigui possible"


Un alt càrrec d'IBM ha assegurat aquest dimarts al Tribunal Superior de  Justícia de Catalunya (TSJC) que el sistema informàtic e-Spriu per a l'Agència  Tributària  de Catalunya (ATC) no estava capacitat, el 2017, per substituir plenament l'Agència Tributària espanyola (AEAT) almenys fins dos anys després. El director de Projectes de la UTE IBM INSA, encarregada per l'ATC i el CTTI de crear l'e-Spriu, ha declarat com a testimoni  en la causa oberta contra l'exsecretari general d'Economia i Vicepresidència Josep Maria Jové per l'1-O. Segons fonts jurídiques, aquest encarregat del projecte ha explicat a la magistrada instructora, Maria Eugènia Alegret, que l'e-Spriu tècnicament podia assumir el cobrament dels  tributs estatals, però no s'havia dissenyat específicament per fer-ho  i encara no estava prou desenvolupat en aquelles dates. Tot i així, en el contracte entre la Generalitat i la UTE del 2015 es feia servir el terme "estructura d'estat", tot i que aquest directiu  li ha tret importància a la terminologia. L'encarregat del projecte ha explicat que ell només parlava amb els tècnics  del CTTI, no pas amb els dirigents de Vicepresidència i Economia. El testimoni  també ha explicat que dos dels projectes inserits al sistema e-Spriu  van ser un mòdul perquè els ciutadans comuniquessin voluntàriament a l'ATC la seva declaració de la renda presentada a l'AEAT. Tenia  errades tècniques i això va provocar que  pocs  ciutadans el fessin servir, i el 2016 IBM va deixar  de prestar el servei de manteniment. Va costar 511.000 euros. El 2017 es va gestar un altre aplicatiu perquè la Generalitat pogués agrupar tots els seus pagaments d'impostos i de les seves entitats públiques a l'AEAT en un sol paquet. Va costar 241.000 euros i l'aplicació de l'article 155 el va deixar  en suspens. Aquest 2019 s'ha recuperat. La UTE que va crear l'e-Spriu estava formada per IBM i una filial seva  compartida amb Catalana Occident, Ingeniería de Software Avanzado SA (INSA), dedicada a comercialitzar  solucions informàtiques per a la banca o l'administració pública. El cap del projecte ha estat citat com a testimoni per Alegret, que també ha interrogat dos guàrdies civils, entre ells el tinent coronel Daniel Baena, màxim encarregat de la investigació de la Guàrdia Civil sobre el referèndum per encàrrec del jutjat d'instrucció número 13 de Barcelona. Aquests testimonis han explicat que Jové tenia  l'última  paraula en l'aprovació de les despeses  de la Generalitat, incloses les del referèndum de l'1-O. També han ratificat diversos informes sobre malversació. A la tarda han declarat guàrdies civils que van escorcollar el domicili i el despatx de Jové i en van analitzar la documentació decomissada. Han explicat el contingut del document 'EnfoCATs' i han explicat que l'ampliació del CTTI es va apressar perquè estigués llesta l'1-O, tot i que després va servir per altres tasques. Aquest dimecres es preveu la declaració de tres agents més que van analitzar diverses despeses autoritzades per Economia per al referèndum, com el registre de catalans a l'exterior o els voluntaris.

Summary: Un càrrec d'IBM diu al TSJC que l'Agència Tributària de Catalunya no estava preparada per substituir l'espanyola el 2017


El Consell d'alcaldes del Baix Ebre vol tenir a punt tots els polígons industrials del territori davant la possible arribada d'empreses al territori. És per això que volen subsanar el que consideren un "dèficit" d'energia elèctrica que tenen les Terres de l'Ebre, i en particular, també la comarca del Baix Ebre. El president del Consell Comarcal del Baix Ebre i alcalde de l'Aldea, Dani Andreu, ha explicat que actualment si s'hagués de cobrir tota la superfície industrial disponible no s'arribaria a cobrir ni al 10% de les necessitats energètiques. "Tenim una línia tancada de 110 kv i si arribés una gran empresa al territori potser li hauríem de dir que no", ha manifestat. És per això que, d'acord amb el Govern, treballaran perquè el Ministeri d'Indústria compleixi els seus compromisos i solucioni els problemes de capacitat energètica al territori. El president del Consell Comarca ha recordat que el Ministeri no ha complert amb el pla energètic que incloïa una estació transformadora de 400 kv i que s'ubicaria entre l'Aldea, Camarles i Deltebre. "Amb això tindríem les necessitats cobertes", ha assegurat Andreu. "Creiem que és el moment d'iniciar una reivindicació necessària, legítima i de futur perquès les Terres de l'Ebre som grans productors d'energia però som deficitaris en rebre-la", ha afegit. Els alcaldes creuen que cal incidir ara per tenir les condicions òptimes perquè quan acabi la crisi el territori estigui a punt per cobrir les necessitats de qualsevol implantació industrial que vulgui assentar-se a la comarca.  D'altra banda, en el consell d'alcaldes del Baix Ebre també s'han tractat les queixes rebudes per part de pagesos i veïns pel mal estat del camí del canal Xerta-Sénia. Andreu ha explicat que s'ha parlat amb el Departament i que aquest s'ha compromès a incloure una partida en els pressupostos de la Generalitat per al seu arranjament.

Summary: Els alcaldes del Baix Ebre reclamaran al Ministeri d'Indústria més capacitat energètica


L'encariment dels carburants empeny a l'alça la inflació, segons l'INE ACN Madrid.-Els preus han pujat tres dècimes a l'agost a la demarcació de Lleida en relació al mes anterior i han situat la taxa anual de l'IPC en un 2,0%, segons ha publicat aquest dimecres l'Institut Nacional d'Estadística espanyol (INE). Al conjunt de Catalunya, s'ha registrat la mateixa variació, amb un increment de la inflació del 2% anual i del 0,3% mensual. En termes interanuals, han destacat a Catalunya els increments en els preus del transport (3,9%), especialment per l'encariment dels carburants, i també dels hotels i restaurants (3,0%) i de l'habitatge (2,5%). Totes les partides del cistell han experimentat augments anuals de preus a l'agost, sent els més modestos els increments en paratge de la llar (0,1%), les comunicacions (0,6%), els aliments i begudes no alcohòliques (0,8%) i el vestit i calçat (0,9%). A nivell mensual, els preus han incrementat en tres dècimes a Catalunya entre juliol i agost. En aquest augment de la inflació, hi destaquen les pujades dels preus de l'oci i la cultura (1,2%), el transport (1,1%) i els hotels, cafès i restaurants (0,7%). Per contra, les principals baixades de preus s'han donat en els apartats de vestit i calçat (-1,3%), medecina (-0,2%), paratge de la llar (-0,1%) i aliments i begudes no alcohòliques (-0,1%). La inflació se situa en l'1,6% anual al conjunt de l'Estat Al conjunt de l'Estat, la taxa anual de l'IPC al mes d'agost és de l'1,6%, una dècima superior a la registrada el mes anterior. Els grups amb major influència positiva en l'augment de la taxa anual són el transport, que eleva la seva variació anual gairebé un punt fins al 3,3% per la pujada dels preus dels carburants, i l'habitatge, que incrementa una dècima la seva taxa, fins al 3,3%, a causa que els preus del gas i el gasoil per a calefacció. Destaca també en aquest grup, encara que en sentit contrari, el manteniment dels preus de l'electricitat, que van augmentar el 2016. Per la seva banda, els grups amb més influència negativa en la inflació són l'apartat d'altres béns i serveis (0,6%), com a conseqüència del comportament dels preus de les assegurances, les comunicacions (0,7%), a causa de l'estabilitat dels preus dels serveis de telefonia, i els aliments i begudes no alcohòliques (0,0%), per per la baixada dels preus de les fruites. A l'agost, la taxa de variació mensual de l'IPC a Espanya és del 0,2%. Els grups amb major repercussió positiva en l'índex general són el transport (0,8%), a causa de l'increment dels preus dels carburants, i l'oci i la cultura (1,1%), per la pujada dels preus dels paquets turístics, habitual en la temporada de vacances. També han influït positivament els hotels, cafès i restaurants (0,4%) i l'habitatge (0,1%). Per contra, els grups amb repercussió negativa que més influeixen són el vestit i calçat (-1,2%), pel comportament dels preus en l'últim mes de rebaixes, i els aliments i begudes no alcohòliques (-0,1%), com a conseqüència de la baixada dels preus de les fruites. La taxa de variació anual de la inflació subjacent (índex general sense aliments no elaborats ni productes energètics) al conjunt de l'Estat disminueix dues dècimes, fins al 1,2%, de manera que se situa quatre dècimes per sota de l'IPC general. La variació mensual de la inflació subjacent és del 0,2%. Per la seva banda, la taxa de variació anual de l'IPC Harmonitzat se situa en el 2,0%, tres dècimes per sobre de la registrada el mes anterior. La variació mensual de l'IPCH és del 0,2%.

Summary: Els preus pugen tres dècimes a l'agost a la demarcació de Lleida i situen la inflació anual en el 2%


Un estudi fet amb ratolins vius obre la porta a opcions terapèutiques, abans insospitades, per augmentar la longevitat ACN Barcelona.-Científics del Salk Institute for Biological Studies de Califòrnia han descobert una tècnica per a què qualsevol cèl·lula es pot convertir en cèl·lula mare pluripotent sense que perdi la seva identitat. D'aquesta manera, són capaces de dividir-se indefinidament, com les embrionàries, transformar-se en qualsevol tipus de cèl·lula present al nostre organisme i revertir els signes de vellesa. Josep Maria Campistol, director general i nefròleg de l'hospital Clínic, ha participat en aquest estudi  i assegura que s'obre la port a possibles opcions terapèutiques abans insospitades per augmentar la longevitat.  Tot i això, Campistol recalca que caldran més estudis per poder utilitzar la tècnica en humans.  L'envelliment no és un procés que vagi en una sola direcció, sinó que té plasticitat i amb una modulació meticulosa, es pot revertir. Aquesta és la conclusió d'un estudi que han provat amb ratolins vius científics del Salk Institute for Biological Studies de California, que ha demostrat que qualsevol cèl·lula es pot convertir en cèl·lula mare pluripotent sense que perdi la seva identitat. Així, les cèl·lules són capaces de dividir-se indefinidament, com les embrionàries, transformar-se en qualsevol tipus de cèl·lula present a l'organisme i revertir els signes de la vellesa. La tècnica descoberta permet una modulació, que, a més d'impulsar a les cèl·lules de la pell humana a convertir-se e joves de nou, ha aconseguit, gràcies a la reversió dels signes de l'ancianitat i l'augment de l'esperança de vida en un 30%, el rejoveniment de ratolins amb malalties de vellesa prematura.  El Dr. Juan Carlos Izpisúa Belmonte, del Salk Institute, lidera el treball en el qual ha participat el Dr. Josep Maria Campistol, director general i nefròleg de l'Hospital Clínic de Barcelona. Precisament Campistol assegura que aquest estudi proporciona informació sobre possibles opcions terapèutiques, insospitades abans, per augmentar la longevitat, tot i que reconeix que caldran més estudis per poder utilitzar la tècnica en humans. De fet, un procés al laboratori pot no funcionar a tot un organisme. Si bé la divisió cel·lular ràpida és fonamental per al creixement dels embrions, en adults aquest creixement s'associa al càncer. A més, tenir grans quantitats de cèl·lules que han estat restablertes a un estadi embrionari en un adult podria portar a una fallada orgànica. Per aquest motiu, l'equip de científics s'han preguntat si hi hauria algun benefici, d'aquesta tècnica, en períodes més curts que l'habitualment utilitzat. Per dur a terme l'estudi, els investigadors van utilitzar cèl·lules de la pell de ratolins amb una malaltia genètica que provoca l'envelliment prematur. L'equip del Dr. Izpisúa va induir per un curt període els factors de Yamanaka. En analitzar aquestes cèl·lules, els científics van veure que havien revertit múltiples signes de l'edat, però sense perdre la seva identitat com a cèl·lules de la pell. El proper pas que van voler donar aquests investigadors és comprovar si aquest procés es pot dur a terme en animals vius. A la vista de les dades obtingudes amb les cèl·lules, es va utilitzar el sistema de reprogramació de curta durada durant períodes cíclics en ratolins vius amb la mateixa malaltia. Els resultats van ser extraordinàriament positius: els rosegadors tractats amb aquest procediment semblaven més joves; la seva funció cardiovascular, per exemple, havia millorat i, encara més sorprenent, vivien un 30% més que els ratolins no tractats. A més, els animals mostraven una recuperació cel·lular de l'afectació causada per la progèria i també de la causada per l'envelliment normal.

Summary: Una nova tècnica de reprogramació cel·lular reverteix els signes de l'envelliment


Diversos municipis catalans han dut a terme a partir de les set d'aquest vespre concentracions en suport a l'alcaldessa de Berga, Montse Venturós, després que aquest matí a primera hora els Mossos d'esquadra l'han detingut a casa seva per ordre del jutge i l'han portat a declarar per l'estelada penjada a l'Ajuntament durant les darreres eleccions. Les mobilitzacions, convocades per totes les entitats i els partits independentistes, s'han fet a Berga, Barcelona, Girona, Tarragona, Lleida, Tortosa, Figueres, Sabadell, Reus, Sort, Vilafranca del Penedès i Mataró.  Més de 300 persones –unes 250 segons la Guàrdia Urbana de Barcelona- han omplert la plaça de Sant Jaume de Barcelona per donar suport a Montserrat Venturós. El grup municipal de la CUP ha llegit un manifest en què ha afirmat que actes com penjar una bandera no són només "una política de gestos" quan hi ha càrrecs electes que estan encausats per aquests fets. La CUP ha tornat a acusar la conselleria d'Interior de "complicitat" amb l'"aparell repressiu de l'estat" i ha demanat al Govern que "es posicioni amb claredat" en el procés sobiranista.  Durant l'acte, membres del moviment l'Esquerra Independentista –segons ha pogut confirmar l'ACN- han penjat una estelada gegant al terrat de l'edifici vell de l'ajuntament. Personal de manteniment del consistori han procedit a despenjar-la passades les vuit del vespre. Durant la concentració s'han vist banderes amb lemes com 'Prou agressions. Endavant. Deixeu tranquils els països catalans'; 'Solidaritat amb la desobediència cap a la independència. Montse Venturós' i 'Mai Caminarà sola en defensa de les llibertats', amb una foto de l'alcaldessa de Berga. 'Fora, fora, fora la bandera espanyola' ha estat un dels càntics dels participants a la concentració, que han onejat estelades.  L'acte ha comptat amb la participació de diversos representants de la CUP com Eulàlia Reguant, Albert Botran i Xevi Generó, així com de la regidora de Barcelona Maria Rovira. Del govern municipal, hi han estat presents els tinents d'alcalde Gerardo Pisarello i Jaume Asens, a més d'altres regidors del consistori. S'hi han sumat representants d'altres formacions com el diputat de Junts pel Sí Roger Torrent.  En declaracions als mitjans de comunicació un cop finalitzada la concentració en suport de Montse Venturós, la diputada de la CUP al Parlament, Eulàlia Reguant, ha tornat a criticar l'actuació dels Mossos d'Esquadra i de la conselleria d'Interior en la detenció de l'alcaldessa de Berga. "Tots estem d'acord en denunciar l'embat de l'estat espanyol i tot el que vindrà en els pròxims mesos i preguntem que farà Interior quan arribi una nova ordre de detenció contra un càrrec electe", ha afegit la diputada.  Al seu torn, Maria Rovira, regidora de la CUP a l'Ajuntament de Barcelona, ha lamentat "les paraules buides" que es fan als plenaris del consistori recordant que divendres passat la majoria de grups van aprovar una resolució de suport a tots els regidors i càrrecs electes que fossin encausats en el marc del procés sobiranista i el seu rebuig a la judicialització del procés sobiranista. En aquest sentit, Rovira ha criticat que un cop més la classe política no ha sabut "materialitzar aquestes intencions amb actes concrets com hauria estat despenjar la bandera espanyola del consistori". La concentració de Berga ha estat la més massiva. Prop d'un miler de persones s'han concentrat a les set del vespre davant de l'Ajuntament per donar suport a la seva alcaldessa. Amb pancartes i crits d'independència i desobediència, els manifestants han donat ple suport a la batllessa el mateix dia en què els Mossos l'han detingut per ordre judicial per no haver anat a declarar en dues ocasions per haver penjat l'estelada al balcó del consistori durant les jornades electorals del 27-S i el 20-D.  Venturós ha agraït el suport de la gent i ha demanat al Govern que "estigui a l'alçada i se la jugui" o bé "deixi pas a aquells que estiguin disposats a fer-ho perquè el poble hi és i l'objectiu el tenim clar". La concentració també ha comptat amb la presència de les entitats sobiranistes i diputats al Parlament com Marta Rovira, Jordi Turull i Anna Gabriel, i la presidenta del Parlament, Carme Forcadell. A Girona, unes 500 persones han respost a la crida de les entitats i els partits independentistes i s'han concentrat davant l'ajuntament, a la plaça del Vi, per rebutjar la detenció de l'alcaldessa de Berga. A primera fila durant la lectura del manifest, l'alcaldessa de Girona i membre de l'AMI, Marta Madrenas, amb membres de les entitats sobiranistes, així com representants, càrrecs electes i alcaldes del PDECAT, ERC, la CUP i Demòcrates. Aquest divendres a la tarda la bandera espanyola ha desaparegut del pal on sol onejar a l'Ajuntament de Girona. "Algú l'ha robat, ja la tornarem a penjar", ha afirmat Madrenas. Un centenar de persones han desafiat la pluja a Lleida per donar suport a Montse Venturós. La concentració s'ha dut a terme a la plaça Paeria sota la pluja que queia aquest vespre a la capital del Segrià. L'exdiputat cupaire Ramon Usall ha estat l'encarregat de llegir un manifest en defensa de la llibertat d'expressió i de la "democràcia" i que també ha volgut denunciar la judicialització del procés independentista que està fent el govern espanyol.   La concentració, que ha finalitzat amb crits d'"independència i de "desobediència", també ha comptat amb la presència de la diputats al Parlament, Mireia Boya (CUP) i Bernat Solé (JxSí); dels regidors de la Crida per Lleida-CUP a l'Ajuntament de Lleida, Pau Juvillà i Francesc Gabarrell, dels presidents dels grups municipals de CiU i ERC, Toni Postius i Carles Vega, respectivament, a més d'algun membre d'En Comú Podem i representants de la societat civil lleidatana. Com a mostra de suport a Venturós, la Crida-CUP ha penjat una estelada des del seu despatx que oneja a la façana de la Paeria. La formació s'ha negat a retirar-la tot i que així els ho ha demanat un funcionari municipal per odres de l'alcalde Àngel Ros. Al Camp de Tarragona, les ciutats de Tarragona i Reus han aplegat les concentracions més nombroses. A la capital del Baix Camp s’ha desplegat una estelada gegant a la façana de l’Ajuntament davant les més de 300 persones que s’han aplegat a la plaça del Mercadal. Durant l’acte, que ha començat a les vuit del vespre, s’ha exhibit una pancarta on s’hi podia llegir ‘Hem pres la humil decisió de no retrocedir’. A més de denunciar la detenció de Venturós, la CUP de Reus també s’ha expressat suport al regidor vigatà Joan Coma i a la presidenta del Parlament, Carme Forcadell.

Summary: Concentracions a diversos municipis catalans en suport a l'alcaldessa de Berga


Un veí de Blanes (Selva) de 63 anys ha mort aquest dimecres quan la furgoneta que conduïa ha xocat frontalment amb un camió. L'accident ha tingut lloc a la GI-682 poc abans d'arribar a la rotonda dels Focs (a l'alçada del cementiri municipal). S'investiguen les causes de l'accident, però segons les primeres hipòtesis, la víctima hauria envaït el sentit contrari i ha col·lidit contra el camió. L'home ha quedat atrapat a dins el vehicle i els sanitaris no han pogut fer res per salvar-li la vida. La Policia Local de Blanes ha fet la prova d'alcoholèmia al conductor del camió, que ha donat negatiu. El sinistre ha obligat a tallar la GI-682 i ha provocat nombroses retencions. La circulació no s'ha pogut restablir del tot fins a quarts d'onze. L'accident mortal ha tingut lloc poc després de dos quarts de nou del matí a la GI-682, la carretera d'accés a la Costa Brava, poc abans d'arribar a la rotonda dels Focs. La furgoneta que conduïa la víctima mortal ha xocat frontalment contra un camió que circulava per l'altre carril.  El conductor, un veí de Blanes, ha quedat atrapat entre la ferralla i se l'ha hagut d'excarcerar. Els efectius del Sistema d'Emergències Mèdiques (SEM) no han pogut fer res per salvar-li la vida i ha mort poc després. El conductor del camió ha resultat il·lès. La Policia Local s'ha desplaçat fins al lloc dels fets perquè, en aquest punt, la GI-682 és tram urbà. Els agents han tallat el trànsit en els dos sentits de circulació i ha fet la prova d'alcoholèmia al conductor del camió, que ha donat negatiu. La Policia Local, que és qui s'encarrega de la investigació, també ha pres declaració a diversos testimonis que han presenciat l'accident.   El tall del tram de la GI-682 s'ha allargat durant una bona estona, i ha provocat llargues cues i retencions. Després d'una estona, els agents han habilitat un carril de circulació per descongestionar la via. El trànsit s'ha reobert del tot cap a dos quarts d'onze del matí.

Summary: Mor un veí de Blanes de 63 anys quan la furgoneta que conduïa ha xocat frontalment amb un camió a la GI-682


La soprano Ainhoa Arteta i el tenor Josep Carreras acompanyats per l'orquestra Arts Symphony Ensemble i dirigits pel mestre David Giménez han donat aquest aquest dimecres a la nit el tret de sortida al 6è Festival Jardins de Pedralbes. Tots els beneficis de la recaptació del concert es destinaran al projecte 'Per als Valents' de l'Hospital Sant Joan de Déu, en ajuda a la creació del centre oncològic infantil més gran d’Europa. Entre d'altres Carreras ha interpretat 'L'ultima canzone' de Francesco P. Tosti, 'Les neus de les muntanyes' de 'Cançó d'amor i de guerra',  'Serenata sincera' o 'Passione' i als bisos ha cantat la 'Santa espina'. Mentre, Arteta ha interpretat 'La iontananza' i 'Morirò', d'Isaac Albéniz o 'Canción de Paloma' de Francisco Asenjo Barbieri.   Finalment el temps ha permès que es realitzés el concert després de les pluges d'aquest matí a Barcelona. Un concert que ha tingut com a grans protagonistes a la soprano Ainhoa Arteta i el tenor Josep Carreras que han interpretat cançons cantades, en la seva majoria, individualment, a excepció per exemple de 'Je te veux' o 'El dúo de la africana. Dúo y jota'.  Els dos cantants han estat acompanyats per Arts Symphony Ensemble, que va néixer el 2014 com a iniciativa d'alguns membres de l'Orquestra Simfònica del Gran Teatre del Liceu i de l'Orquestra Simfònica de Barcelona i Nacional de Catalunya (OBC). Estan liderats pel violinista Cristian Chivu. Programació El 8 de juny, el cantaor flamenc Miguel Poveda presentarà el seu projecte 'EnLorquecido'. Simple Minds presentarà l'11 de juny el treball 'Walk Between Worlds' tot i que també farà un repàs dels seus grans èxits. La cantant de fado Mariza arribarà el dia 13 de juny. Sara Baras, una de les representants més prestigioses i reconegudes de les arts escèniques a nivell internacional, presentarà el seu nou espectacle, 'Sombras' amb una doble data: el 14 i 16 de juny. El dia 17 de juny, Pastora Soler torna als escenaris després de dos anys de retir personal amb 'La calma', un nou disc que representa un treball de superació per part de la cantant. La britànica Jessie J visitarà per segona vegada el Festival Jardins Pedralbes el dia 19 de juny amb la seva gira mundial "Sweet Talker Tour". L'endemà, serà el torn d'Elvis Costello, que oferirà una nit de grans èxits. La força de Miguel Ríos arribarà un dia més tard a l'escenari del festival. De fet, serà la cita ideal per gaudir de la fusió del rock & roll amb la música clàssica del seu nou espectacle 'Symphonic Ríos'. La revelació del jazz català arriba al festival de la mà d'Andrea Motis & Joan Chamorro el 22 de juny. El duet es troba de nou ampliant el seu format habitual: una Big Band que reuneix alguns dels millors músics de l'escena jazzística. El 24 de juny Tom Jones promet delectar amb un repertori que combinarà els èxits de tota la seva vida amb les cançons dels seus dos últims àlbums. El 26 de juny l'espectacle "La nit de les estrelles de Broadway" permetrà gaudir d'un repertori creat especialment per a aquesta vetllada. Temes de West Side Story, el Fantasma de l'Òpera, Els Miserables o Evita, entre molts altres, es podran gaudir en directe. El 27 de juny, Emeli Sandé arriba per primera vegada al festival presentant el seu nou treball 'Kingdom Coming', després de triomfar internacionalment amb el seu àlbum debut 'Our Version of Events' i amb 'Long Live the Angels'. L'endemà, Jeff Beck, un dels tres membres de The Yardbirds, arriba a Barcelona per demostrar perquè és considerat un dels millors guitarristes de tots els temps. La cantautora francesa Zaz actuarà el 29 de juny. La icona de la música balcànica Goran Bregović serà l'encarregat d'obrir el mes de juliol, el dia 2. La banda australiana Angus & Julia Stone presentarà per primera vegada al festival, el 3 de juliol, i després de tres anys d'aturada, el seu quart disc 'Snow', un treball que per primera vegada ha estat creat íntegrament pels dos germans. La cantaora de flamenc Niña Pastori presentarà el 4 de juliol 'Desde la azotea', el seu últim i exitós treball. Salvador Sobral, guanyador del passat Festival d'Eurovisió com a representant a Portugal, pujarà a l'escenari dels Jardins de Pedralbes el 5 de juliol. El 7 de juliol serà el torn del virtuós guitarrista de jazz i cantant, George Benson, que farà un repàs dels seus grans èxits. L'endemà actuaran The Jacksons, amb la presència de Jermaine, Jackie, Tito i Marlons, que rememoraran els grans èxits de la banda a la qual va pertànyer Michael Jackson. Fleet Foxes actuaran la nit del 9 de juliol presentant en directe el seu últim treball 'Crack-Up', un disc que arriba després d'un descans de sis anys. L'11 de juliol, el cantant de soul Leon Bridges farà gaudir els espectadors amb la presentació del seu nou àlbum 'Good Thing'. Seu Jorge rendirà homenatge al gran David Bowie la nit del 12 de juliol amb el seu tribut 'The Life Aquatic'. I el 13 de juliol la dolça veu de Katie Melua captivarà els assistents amb 'In Winter', l'últim treball de l'artista reconeguda internacionalment.

Summary: Ainhoa Arteta i Josep Carreras donen el tret de sortida al 6è Festival Jardins de Pedralbes


El secretari d'organització de Podem, Pablo Echenique, ha assegurat que el fet que hi hagi líders polítics independentistes empresonats és "un tragèdia per a tot l'Estat" i no només pels catalans, tot i les diferències ideològiques que ha remarcat que hi té amb els sobiranistes. Durant una atenció als mitjans abans d'un acte previst amb la militància de Barberà de Vallès, el líder de Podem ha lamentat "l'anomalia democràtica" i ha afirmat que Unides Podem és qui pot posar-hi fi. D'altra banda, Echenique ha acusat el PP i Cs de "prendre a la gent per idiotes" perquè difonen "brossa falsa sabent que és mentida". En aquest sentit, ha explicat que una "democràcia sana" és la que la gent va a votar sense estar intoxicada. El candidat d'En Comú Podem, Jaume Asens, s'ha referit als resultats de les enquestes, que marquen un 40% d'indecisos, i ha assegurat que "la partida està totalment oberta".

Summary: Echenique assegura que tenir líders polítics empresonats és "una tragèdia per a tot l'Estat"


Mig miler de persones han fet aquest divendres a la tarda una marxa lenta a través de la carretera C-162, entre Alp i Das, per reclamar la llibertat dels "presos polítics". Els manifestants han respost a la crida del Comitè de Defensa de la República (CDR) Cerdanya, que al llarg de la setmana ja ha fet altres convocatòries per mostrar el rebuig per la detenció de Carles Puigdemont i per l'empresonament de polítics independentistes catalans. Com en les altres ocasions, el CDR Cerdanya ha difós a través de les xarxes socials la protesta, aquesta vegada acompanyada d'un text en què es podia llegir que la marxa ha arribat a Das per demostrar, també, que el jutge Pablo Llarena "no és benvingut". En els últims dies hi ha hagut controvèrsia a l'entorn de si Llarena està o no empadronat en aquest poble de la Cerdanya. L'alcalde de Das, per exemple, afirmava fa uns dies que a l'Ajuntament no hi ha constància que el jutge hi tingui casa, malgrat que fa uns dies el col·lectiu Arran va fer unes pintades contràries al magistrat davant d'una finca que va motivar, també, un missatge de condemna del Consell General del Poder Judicial.

Summary: Mig miler de persones fan una marxa lenta d'Alp a Das per reclamar la llibertat dels "presos polítics"


La Fiscalia del Tribunal Surem ha presentat l'escrit de conclusions provisionals del cas contra l'exconseller de Presidència Francesc Homs per l'organització del 9-N, on demana que se'l condemni a un total de 9 d'anys d'inhabilitació especial per a l'exercici de càrrecs públics electius com a autor dels delictes de prevaricació administrativa (404 del Codi Penal) i desobediència greu comès per una autoritat pública (410.1). Al seu escrit, la Fiscalia assegura que Homs "no va adoptar la suspensió de cap de les actuacions ni actes que es desenvolupaven per a la celebració de la consulta que depenien directament del Departament de Presidència del que era titular" malgrat que "era plenament conscient" que "amb la seva actuació violava l'obligat acatament de les decisions del Tribunal Constitucional".

Summary: La Fiscalia demana 9 anys d’inhabilitació per a Francesc Homs pel 9-N pels delictes de prevaricació i desobediència


El Consell de Col·legis Veterinaris de Catalunya ha presentat aquest dijous el programa GIF-vet per a la Gestió Integral de Colònies de Gats Ferals, amb la finalitat de controlar les colònies de gats per garantir solucions als problemes de tipus sanitari, de convivència i del medi ambient a tot Catalunya. Aquest programa està basat en un protocol d'actuació que comporta un model amb tres parts: la captura, l'esterilització i el retorn (CER). A més, també han afegit un control sanitari i d'identificació per saber el nombre d'animals que hi ha a les colònies. Un cop fet el procés de captura, els gats ferals se sotmetran a una revisió veterinària per descartar que no pateixin cap malaltia contagiosa, se'ls esterilitzarà, els hi faran una petita marca a l'orella per identificar-los i se'ls retornarà a l'espai on van ser capturats. María Pifarré, representant del Col·legi Oficial de Veterinaris de Barcelona, ha explicat que el secret d'aquest programa "està en el seu control sanitari i en l'esterilització". L'objectiu del GIF-Vet és millorar la qualitat de vida dels gats ferals i de la societat que els envolta, evitar el risc sobre la salut pública i reduir al màxim l'impacte sobre la fauna salvatge.  El Col·legi Oficial de Veterinaris de Barcelona calcula que a la capital catalana coexisteixen unes 700 colònies amb més de 9.000 felins. Un dels problemes que presenten les colònies de gats no controlades és que aquests animals es reprodueixen amb molta facilitat, per això els beneficis de tenir controlades aquestes colònies són de tipus sanitari, però també de reducció dels excessos de població felina. En condicions favorables i sense cap control veterinari, la progressió felina de creixement estableix que una sola gata pot tenir una descendència indirecta de més de 1.700 gats en només tres anys.  El programa GIF-Vet s'ha creat amb la finalitat d'establir xarxes de treball en tres sectors: en ajuntaments, associacions i entitats amb interessos en la protecció de gats i en veterinaris col·laboradors del programa.  Els Centres Veterinaris col·laboradors s'encarregaran de proveir un 'Pack Felí', que compta amb tres serveis. El primer està basat en facilitar l'atenció veterinària dels animals, el segon proposa l'elaboració d'un pla sanitari de la colònia, amb tractaments mèdics semestrals, i finalment dota d'una formació per a les persones cuidadores i alimentadores dels felins de les colònies. Alexia Falcó, coordinadora del programa GIF-Vet, ha explicat que volen formar a aquestes persones per "donar els coneixements que necessiten per detectar qualsevol cosa que els hi passi a aquests gats".  El Consell de Col·legis Veterinaris de Catalunya ha organitzat la primera Jornada Veterinària i Salut Pública per a la presentació del programa. Aquesta, anomenada 'Gats Ferals i Colònies Urbanes: un repte per la professió', també tractarà el tema de la zoonosi i de les colònies de gats. Tindrà lloc el dijous 7 de juny a la seu del Col·legi Oficial de Veterinaris de Barcelona (COVB) de les 9.00 a les 14.30 hores.

Summary: Els veterinaris creen un programa per controlar les colònies de gats i evitar riscos sobre la salut pública


Els hospitalitzats per coronavirus a les comarques gironines dels 500 per primer cop en un mes. Segons les dades facilitades per Salut, actualment hi ha ingressats a hospitals de la demarcació un total de 487 pacients, 29 menys que ahir. És la xifra més baixa des que el Departament va començar a informar sobre el nombre d'hospitalitzacions. Va ser el 31 de març i aleshores hi havia 569 pacients ingressats per la covid-19. El pitjor moment als hospitals en relació al nombre de malalts ingressats va ser el 5 i 6 d'abril, amb 654 i 644 persones hospitalitzades. A partir del dia 10, es van reduir per sota dels 600 però no ha estat fins a aquest divendres que, per primer cop, són menys de 500 persones.  De les 478 persones ingressades en hospitals per la covid-19, 63 estan en estat greu. Són quatre menys que ahir, quan n'hi havia 67. És la xifra més baixa des del 25 de març. Aquell dia va ser quan es va registrar el primer salt en pacients en estat greu, que va continuar la tendència ascendent arribant a un pic de 108 el 3 d'abril. Des d'aleshores, s'ha anat reduint diàriament fins a arribar als 63 actuals.  Segons les dades de Salut, continua el descens de professionals sanitaris afectats pel virus. Actualment n'hi ha 328, 24 menys en 24 hores. El pic en el nombre de sanitaris contagiats va ser el 9 d'abril, amb 548 professionals afectats. També des d'aquell moment s'ha reduït la xifra diàriament.  Salut informarà sobre els casos de contagis nous, defuncions i les altes a la demarcació amb el còmput de tota Catalunya del final del dia.

Summary: Els hospitalitzats per coronavirus a les comarques gironines baixen dels 500 per primer cop en un mes


El president del Parlament, Roger Torrent, avisa els ciutadans espanyols que "després dels independentistes", l'atac als drets fonamentals "pot tocar a qualsevol". "Avui som els independentistes, demà poden ser els feministes, els sindicalistes o els ecologistes", ha etzibat. En aquest sentit, el president del Parlament assegura que el judici de l'1-O al Tribunal Suprem és "una farsa basat en una mentida" que contrasta, diu, amb la "demostració cívica i contundent de dignitat col·lectiva" de la manifestació al passeig del Prado de Madrid pel dret a decidir. De fet, Torrent, insisteix que "l'única solució" al conflicte continua sent avui votar: "L'única solució són les urnes, és un referèndum. Ho hem dit a Barcelona i ho diem també a Madrid".

Summary: Torrent avisa que "després dels independentistes" l'atac a drets fonamentals pot "tocar a qualsevol"


El president d'ERC, Oriol Junqueras, ha demanat una gran mobilització de la ciutadania de cara al 21-D i s'ha mostrat convençut que una victòria independentista facilitaria la seva sortida de la presó. "Seré el que la ciutadania decideixi, conscient que si guanyem els ho posareu molt més difícil per mantenir-me tancat a la presó i impedir-me l'exercici d'uns drets –i responsabilitats, les que siguin- dels quals no he estat privat per cap sentència", ha afirmat Junqueras en una carta des de la presó d'Estremera publicada aquest diumenge al diari 'El Punt Avui'. "Sigui com sigui, a votar. Tothom, aquesta és la prioritat", ha reblat el president d'ERC, que també ha avisat que l'Estat accentuarà la "repressió" sobre els republicans els propers dies ja que és "la formació a batre". "Perquè és central i perquè és l'única que pot articular majories guanyadores, desfer empats i teixir complicitats", ha reflexionat en veu alta Junqueras. "Avui us demano, des de la presó d'Estremera, que mobilitzeu a tothom de cara al 21-D, que tothom vagi a votar per parar els peus als dels 155", ha insistit el líder republicà. "Que feu confiança a ERC, que se l'ha guanyat amb escreix", ha puntualitzat Junqueras. "Guanyar i guanyar, al servei de la majoria, amb vocació de cohesionar el país i que mai més ningú no ens pugui dir que cap de nosaltres no pot aspirar a tot. La nostra no serà mai una societat de privilegis", ha continuat en la seva missiva el líder republicà, que porta ja 38 dies empresonat. "Amb nosaltres sempre s'hi podrà comptar, que tothom ho tingui present i que tothom en prengui exemple. I que el resultat sigui un Govern més fort que mai, més plural que mai i més determinat que mai per treballar al servei de la ciutadania i la democràcia, per a la justícia i la llibertat", ha asseverat Junqueras.  "Necessitem afermar cada pas, necessitem superar debats identitaris que no sumen, necessitem exhibir una trajectòria ètica davant un Estat governat per elits parasitàries", ha proclamat el president d'ERC, que considera que la República catalana, per afermar-se, "ha de plantejar una societat lliure i justa, creïble, que la faci més atractiva per aquells que no tenen com a prioritat la independència o que han vist en la corrupció a Catalunya semblances amb la indústria de la corrupció que és el PP i que molt sovint ha estat el PSOE". "A Escòcia aquest paper central l'ha fet l'SNP. Aquí, crec molt sincerament que s'ha de bastir sobre ERC. I ho crec cada dia més", ha sentenciat Junqueras. "Tenim una feina al davant gegantina i no ens podem permetre que el Bloc del 155 assalti les institucions i passi la piconadora per tot el país", ha conclòs el president d'ERC.

Summary: Junqueras: "Si guanyem els ho posareu molt més difícil per mantenir-me tancat a la presó"


El sindicat majoritari en el sector de l'Ensenyament, USTEC-STEs qualifica de ''línia vermella'' la mesura que ha anunciat que està estudiant el Ministeri d'Educació per deixar triar als pares la llengua vehicular d'escolarització. Pel portaveu del sindicat, Ramon Font, ''és el més gros'' que pot fer el govern espanyol a qui adverteix que s'està posant ''en un esbarzer''. Recorda que la immersió lingüística a Catalunya és la política educativa més ''exitosa'' i que la que ha generat ''consensos més amplis''. Lamenta també que la decisió es pugui prendre en el marc de l'aplicació del 155 i no descarta cap tipus de mobilització, tant de la comunitat educativa com de tota la societat.  Ramon Font ha alertat que amb el 155, el govern espanyol podria fer ''amb 4 diputats'' el què no va poder fer a les illes Balears amb el decret de trilingüsime, perquè actualment ''controlen'' el Departament d'Ensenyament. Per això, ha advertit l'executiu espanyol que estudiï també, què va passar amb la vaga de docents arran d'aquest decret, perquè qualifica de ''línia vermella'' l a mesura que ha anunciat aquest dijous.  En aquest sentit, Font no ha descartat cap tipus de mobilització si la casella de la llengua tira endavant, ''ni manifestacions ni vagues, ni actes de desobediència'' perquè considera que  és una ''mesura injusta'' i ''el més gros'' que es pot fer.  Font ha recordat que la política lingüística a Catalunya ha generat consensos amplis, i és de les ''més exitoses'' del país. Ha recalcat que d'entre 1,5 milions d'alumnes catalans, només ''una minoria'' ha demanat sortir del sistema d'immersió lingüística. També ha alertat que si algú pot sortir ''perjudicat'' d'aquesta casella són els fills de les famílies ''que no entenen que el seu fill necessita poder parlar bé les dues llengües oficials. Font ha recalcat que a Catalunya tots els nens parlen català i castellà, un fet que aporta cohesió social i igualtat d'oportunitats, que per Font, s'ha de seguir treballant per això.

Summary: USTEC-STEs creu que el Ministeri traspassa ''una línia vermella'' si imposa la casella del castellà a la preinscripció


La resolució d'aquests delictes se situa en el 16% per les dificultats de rastrejar moviments en línia i de culminar investigacions moltes vegades internacionals ACN Barcelona.-"Internet és passat, present i, sobretot, futur. No l'atura ningú. Com tampoc ningú atura les compres online, ni les xarxes socials, ni la facilitat ni la comoditat que ens donen", reflexiona el portaveu dels Mossos d'Esquadra, l'inspector Albert Oliva. Davant aquesta constatació i de l'augment continuat de les estafes, sobretot per internet, els Mossos volen intensificar les accions comunicatives per donar consells preventius i arribar a més usuaris per conscienciar-los del risc que pot tenir, per exemple, comprar per internet sense assegurar-se que la pàgina sigui segura. El conjunt de les estafes (no només per internet) van pujar per quart any consecutiu a Catalunya el 2017,  amb un increment del 18% respecte al 2016, dada recollida en el balanç delinqüencial de l'any passat que es va publicar fa unes setmanes. En total, se'n van denunciar 47.732 i més de la meitat, el 52%, es van produir en l'àmbit d'internet. La resolució de les estafes se situa en el 16% per les dificultats d'activar investigacions internacionals i arribar al domicili de comptes bancaris, habitualment en altres països, o al registre de pàgines webs o correus electrònics, que es realitza mitjançant la 'deep web'.  L'inspector Oliva alerta que les estafes han augmentat en els darrers anys "principalment en la modalitat bancària i en l'àmbit d'internet". Els Mossos fa temps que n'estan "pendents" i estan preparant una campanya específica per conscienciar els usuaris, que serà, sobretot, informativa: "De la mateixa manera que, a un adolescent, se l'informa dels riscos de les xarxes socials mal utilitzades. Seguirà aquesta mateixa línia".  Els Mossos d'Esquadra ja donen consells preventius sota el hashtag 'Internet segura' però l'objectiu serà intensifcar-los per arribar a més usuaris, sobretot a persones adultes. "Cal entrar en una consciència de navegar per pàgines segures", subratlla Oliva. El certificat SSL (Secure Socket Layer) i el cadenat verd a l'adreça URL són alguns dels indicatius que la pàgina web és segura, així com els pagaments i la donació de les dades. Els Mossos volen incidir en aquests elements perquè els internautes s'hi fixin.  La resolució de les estafes que es denuncien és més baixa que en altres delictes, i se situa en el 16%. Una de les principals dificultats és que aquest tipus de delictes en l'àmbit d'internet impliquen moltes vegades coordinació entre jutges de diferents països. "Existeix la dificultat de rastrejar els moviments i quan, per exemple, s'aconsegueixen les dades que buscàvem, potser ja no hi ha ningú", assenyala el portaveu dels Mossos.   Moltes de les estafes per internet són per compres fraudulentes, però també amb el mètode del 'phishing' (suplantació d'identitat del proveïdor) o campanyes de 'ransomware' (virus maliciós instal·lat a l'ordinador de la víctima de forma remota). També es detecten estafes de tipus 'mailers', generalment a empreses, que reben correus electrònics de suplantació d'identitat d'algun proveïdor en què es demana realitzar algun pagament pendent en un compte corrent diferent a l'habitual.

Summary: L'augment de les estafes, sobretot per internet, porta els Mossos a intensificar els consells per arribar a més usuaris


Adif comprovarà quatre cops si el viatger té febre abans de denegar-li l'embarcament o permetre-li continuar el viatge ACN Barcelona.-Adif ha posat en funcionament aquest dijous les càmeres per controlar la temperatura corporal als viatgers que agafin l'AVE des de l'estació de Sants amb l'objectiu de prevenir possibles casos de covid-19. Els aparells ja estan instal·lats des de fa unes setmanes i detectaran aquells passatgers amb una temperatura corporal de 37,5 graus o la superin. Si és el cas, els responsables de l'accés prendran manualment la temperatura al viatger i si continua amb 37,5 graus o més, l'usuari haurà d'esperar deu minuts més i tornar a passar per les càmeres. En cas que es mantingui igual o per sobre l'establert, es farà una segona prova amb un termòmetre i es donarà avís a les autoritats sanitàries si encara segueix igual o per sobre els 37,5 graus. D'aquesta manera, abans de detectar un possible positiu Adif farà un total de quatre comprovacions. Per als viatgers que presentin símptomes, l'ens gestor d'infraestructures ferroviàries pot entregar un justificant exposant els motius segons els quals no li han permès l'accés al vestíbul i a les andanes per agafar el tren.  El justificant és anònim, hi constarà el dia i l'hora del control i s'explicita que no es permet l'accés a la zona d'embarcament als passatgers per presentar símptomes compatibles amb el coronavirus, segons ha pogut saber l'ACN. En cas que viatgi amb menors o dependents sense símptomes també se'ls impedirà el viatge, excepte si la persona que els té al seu càrrec ho autoritza igualment. De moment, el sistema, emet una alarma quan intercepta una persona amb una temperatura corporal igual o superior als 37,5 graus, s'ha instal·lat de moment a les estacions de Sants i Puerta de Atocha de Madrid i s'estudiarà si també s'habilitarà en altres estacions d'alta velocitat del corredor entre les dues ciutats, entre les quals hi ha les altres tres capitals de demarcació catalanes i Figueres Vilafant. Les càmeres ja portaven uns dies instal·lades a les estacions de Barcelona i Madrid i han estat funcionant en mode de proves. A més d'estar dirigides als passatgers, també controlarà al personal d'Adif, Adif Alta velocitat i del personal autoritzat a accedir a la zona d'embarcament. Les càmeres detecten les persones que no porten mascareta o les que la porten mal posada. Si es neguen a posar-se-la, els vigilants podran denegar l'accés a aquests viatgers. Per la seva banda, Renfe té previst tornar l'import dels bitllets si es demostra que un client no ha pogut viatjar perquè ha presentat símptomes compatibles amb el coronavirus abans d'agafar el tren, segons fonts de la companyia. Amb tot, Adif ha recomanat als viatgers que acudeixin a l'estació amb suficient antelació per facilitar l'aplicació d'aquestes mesures.

Summary: ACTUALIZACIÓ:Entren en funcionament les càmeres per controlar la temperatura corporal dels passatgers de l'AVE a l'estació de Sants


El grup municipal de Ciutadans a l'Ajuntament de Girona ha proposat al govern local crear una taula de negociació per debatre com gestionar els busos turístics que arriben a la ciutat. Segons ha explicat el portaveu del grup, Daniel Pamplona, cal una "solució conjunta" entre hotelers, comerciants, guies turístics, veïns i Ajuntament. Pamplona ha detallat que el seu grup veu bé que es mantingui l'aparcament a Fontajau, però ha demanat que es permeti encotxar i desencotxar als turistes al carrer de Berenguer Carnisser, on fins ara hi havia l'aparcament de busos. El portaveu de Cs demana que es comenci a treballar perquè els establiments ja han començat a notar els efectes del canvi d'aparcament i alguns comerciants han alertat que els han baixat les vendes un 25%. Ciutadans ha demanat a l'Ajuntament de Girona que convoqui una taula de negociació per decidir a on i quanta estona poden aparcar els busos turístics a la ciutat. Sis mesos després del canvi d'ubicació de l'aparcament, el portaveu la formació taronja, Daniel Pamplona, creu que el govern local va prendre la decisió "de forma unilateral" però ara cal buscar "una solució conjunta". Per aquest motiu han proposat que en aquesta taula hi hagi l'Àrea de Promoció Econòmica i Turisme de l'Ajuntament, però també l'Associació de Veïns del Barri Vell, la Federació d'Associacions de Veïns de Girona, l'agrupació de comerços de Girona Centre, l'Associació d'Hostaleria de Girona, l'Associació de Guies Turístics, la Federació d’Organitzacions Empresarials de Girona (FOEG), l'Associació de Transports de Girona (ASETRANS) i la Universitat de Girona (UdG). A més, Cs també proposa que s'hi convidi a tots els grups de l'oposició de l'Ajuntament. Segons Pamplona, en aquesta taula cal buscar un punt "entremig" de les peticions dels comerciants i hotelers i de les dels veïns, trobant un "equilibri entre turistes i veïns" del Barri Vell. Una solució provisional Per altra banda, el líder de Cs a l'Ajuntament de Girona ha proposat que mentre no s'arriba a aquesta solució, els empresaris han posat sobre la taula una mesura provisional. Es tracta de permetre que els busos s'aturin al carrer de Berernguer Carnisser -on aparcaven abans- durant 15 minuts per tal que els turistes pugin i baixin del bus. Cs creu que aquesta seria una bona mesura i que, posteriorment, els vehicles podrien aparcar-se a la zona que hi ha habilitada a Fontajau. Tot i així, Daniel Pamplona creu que caldria demanar un "informe tècnic" que detalli quina és la millor zona perquè els busos s'aturin i en quina freqüència. En aquesta línia, el portaveu de Cs ha recordat que l'Ajuntament hauria de tenir "un control d'entrades i sortides de la gent al Barri Vell". Amb aquest document es podria veure quins són els horaris amb més afluència. A més, Pamplona ha recordat que amb aquestes dades a la mà, l'Associació de Guies Turístics de Girona podria tenir "un paper important en la dinamització" de les visites que hi ha a la ciutat i programar-les en hores amb menys massificacions per tal d'evitar aglomeracions  Caigua d'un 25% de les vendes Per altra banda, el líder de Cs a Girona ha explicat que alguns comerciants haurien notat un descens de la facturació del 25% durant els últims mesos. De fet, Pamplona ha afirmat que "un d'ells ens va dir que havia perdut en aquest mig any fins a 40.000 euros". Per tot això, des del partit demanen a l'Ajuntament que busqui "solucions com abans millor".

Summary: Ciutadans proposa crear una taula de negociació per consensuar la gestió dels busos turístics a Girona


Els Mossos d'Esquadra han detingut aquest dilluns per ordre de l'Audiència Nacional tres dels cinc investigats per cremar fotos del Rei en una manifestació durant la Diada de l'11 de setembre. El tercer detingut és un conseller de districte a Sant Andreu, Ivan Altimira.  Ha estat detingut a la plaça Orfila, davant la seu del districte de Sant Andreu, on en aquell moment es feia una concentració de suport als detinguts. Allà dos mossos de paisà li han demanat que entrés al cotxe policial sense emmanillar-lo.  A banda d'Altimira, els altres dos detinguts són Aitor Blanc, regidor de SOM Gramenet a l'Ajuntament de Santa Coloma de Gramenet, i Jordi Almiñana, membre de l'esquerra independentista de Navàs i treballador del consistori de la localitat. Tots ells estan citats a declarar aquest dimarts a davant del jutge de l'Audiència Nacional.

Summary: ACTUALIZACIÓ:Els Mossos detenen tres dels cinc investigats per cremar fotos del Rei durant la Diada


El nombre de persones a les llistes del Servei d'Ocupació de Catalunya (SOC) al novembre a Tarragona es va situar en 55.961 persones, cosa que suposa un increment de 1.468 aturats, el 2,69% més que a l'octubre, segons les xifres publicades pel ministeri d'Ocupació i Seguretat Social. Amb aquestes dades, Tarragona encadena quatre mesos seguits d'increments de l'atur i en termes anuals suma 41 mesos seguits amb caigudes de l'atur, des del juliol del 2013. En relació amb l'any passat, la llista del SOC s'ha reduït a la demarcació de 6.055 persones, el 9,78% menys. Aquest increment de l'atur al novembre a Tarragona és el més elevat en aquest mes des del novembre del 2008, quan la desocupació va créixer de 3.501 persones. Per sectors d'activitat, l'atur a Tarragona ha caigut en tots els sectors menys en serveis. Així, la construcció ha reduït la desocupació en 173 persones, l'agricultura en 131 i la indústria en 19.  Les empreses de serveis han vist incrementar l'atur en 1.690 persones, en relació amb el mes d'octubre.

Summary: L'atur augmenta al novembre a Tarragona de 1.468 persones i encadena quatre mesos d'increments


El cap de llista de Junts per Reus i alcalde en funcions, Carles Pellicer, ha apostat aquest dijous per revalidar l'acord de govern amb ERC i la formació municipalista Ara Reus i ha estès la mà al PSC per assolir un pacte de ciutat que suposi "grans consensos" en qüestions "estratègiques". Pellicer ha assegurat que els primers contactes amb els portaveus municipals han estat positius i ha insistit que el seu partit ha de liderar el nou govern municipal atès que és la força guanyadora del 26-M. El candidat a l'alcaldia fins i tot s'ha ofert a parlar amb la formació anticapitalista, després que aquest dimecres els cupaires anunciessin que donarien suport a un pacte entre els republicans i els socialistes per fer Noemí Llauradó d'alcaldessa a fi d'evitar un nou mandat de Pellicer. Aquest ha celebrat que els cupaires vulguin assumir responsabilitats institucionals.

Summary: Pellicer aposta per revalidar l'entesa amb ERC i Ara Reus


El Museu Europeu d’Art Modern obrirà les portes aquest cap de setmana als gossos amb els ‘Dog Days’, un esdeveniment inèdit a l’estat espanyol que arriba a Barcelona. La iniciativa només ha tingut lloc dues vegades més, una a Nova York el 2013 i l'altra a Berlin l’any passat. Les jornades, organitzades per ‘Animal Movement’, plataforma que defensa i promou els drets dels animals, busquen conscienciar i reivindicar la seva integració i convivència en la societat, compartint tots junts espais com un museu. El director de la plataforma ‘Animal Movement’, Óscar Mestre, ha dit que el museu “ens ha obert les portes” per compartir “el mateix espai els gossos i la cultura”.

Summary: El MEAM obre les seves portes als gossos aquest cap de setmana per realçar la convivència dels animals a la societat


La central nuclear de Vandellòs II ha simulat aquest dijous al matí la pèrdua d'energia elèctrica  total del complex atòmic com a conseqüència d'una forta ventada i un incendi. Es tractava del simulacre anual previst pel Pla d'Emergència Interior (PEI) i que ha comptat amb la participació, a banda de l'empresa gestora ANAV; de l'Organització de Resposta davant Emergències del Consell de Seguretat Nuclear (CSN), que ha seguit els esdeveniments des de la Sala d'Emergències així com des del Centre de Coordinació Operativa de Tarragona. L'exercici s'ha desplegat entre les nou del matí i les dues del migdia amb la simulació d'un escenari de forts vents que hauria interromput el subministrament elèctric interior així com un posterior incendi i la inoperativitat dels generadors dièsel alternatius que hauria suposat la pèrdua total d'energia al complex i una pèrdua de la refrigeració d'emergència. Amb l'incendi, segons ha relatat el CSN, s'hauria perdut l'aigua d'alimentació auxiliar dels generadors de vapor, provocant un dany en el combustible del nucli amb l'alliberament de radioactivitat al recinte de contenció de la planta, però no a l'exterior. Durant les intervencions, dos treballadors de la central haurien resultat ferits. Un d'ells ha estat traslladat a l'exterior i un altre ha estat tractat i descontaminat a la planta per ser evacuat posteriorment a l'hospital. Durant l'exercici, el CSN ha recomanat al Centre de Coordinació Operativa de la Subdelegació del govern espanyol a Tarragona que s'establís un control d'accessos a la zona, l'evacuació de les poblacions situades en un radi de tres quilòmetres de la central i a cinc del sector preferent del vent, el confinament de la població i estabulació dels animals entre tres i deu quilòmetres, repartiment de profilaxi sense ingestió per als pobles a deu quilòmetres i control marítim  al voltant de la planta. Finalment, ANAV ha comunicat al CSN l'evacuació del personal no essencial de la planta. Durant el simulacre, el titular de la central ha arribat a declarar la categoria 4, "Emergència General", del Pla d'Emergència Interior i el CSN ha mantingut l'activació dels grups operatius de la seva sala d'emergències (SALEM) i dels suports externs. Un esdeveniment d'aquesta magnitud hauria estat classificat com a nivell 5 en l'Escala Internacional de Successos Nuclears (INES).

Summary: Vandellòs II simula la pèrdua d'alimentació elèctrica per una ventada i un incendi


La cap de llista del PPC a les eleccions espanyoles, Cayetana Álvarez de Toledo, ha assegurat aquest dimarts que Girona "és el lloc on la democràcia és més fràgil per no dir que és on està més greument soscavada de tota Espanya". En un míting a la ciutat amb el cap de llista dels populars a la demarcació, Sergio Santamaría, ha dit que Girona és "la província més bonica d'Espanya" però que es troba "envaïda pels totalitaris". "La contaminació ha avançat però cal lluitar", ha dit, en referència a l'independentisme. Per això, ha reivindicat la "missió històrica" que creu que tenen els populars per "assegurar la continuïtat" de l'Espanya constitucional. Davant d'una cinquantena de persones, entre elles, la regidora i candidata a l'alcaldia de Girona Concepció Veray, Álvarez de Toledo ha afirmat que les eleccions d'aquest diumenge decidiran entre "la continuïtat de l'estat constitucional, enfortiment, reforma i convivència" o bé el projecte del PSOE, liderat per Pedro Sánchez i "una aglomeració de colpistes, proterroristes i separatistes".  "La democràcia és quelcom molt fràgil i cal reforçar-la", ha afegit, ja que la veu "greument en risc". També ha elogiat l'actuació dels cossos policials estatals durant el referèndum de l'1-O, que ha qualificat d'"impecable i gentil" davant dels votants que "usaven nens com a escuts del seu cop d'Estat", ha asseverat. L'aspirant popular ha demanat treballar perquè "cada vegada hi hagi més constitucionalistes a Catalunya" i s'ha compromès a aconseguir que Girona "també sigui algun dia, no falta tant, sinònim de llibertat".  Santamaría, que ha presentat la candidata per Barcelona, ha reclamat als votants del PPC que "resisteixin" en un territori on "el castellà està arraconat", ha dit. Per al cap de llista gironí, la "clau de volta" per acabar amb el procés independentista és "garantir una educació en llibertat" i ha culpat l'actual model educatiu de crear "generacions educades en la cultura de l'odi i la toxicitat".

Summary: Álvarez de Toledo diu que Girona és "el lloc on la democràcia és més fràgil de tota Espanya"


El FAD ha fet públics aquest divendres els projectes seleccionats i finalistes dels Premis d'Arquitectura i Interiorisme, Internacionals i de Pensament i Crítica. Entre les propostes escollides hi ha diversos projectes catalans com el Teatre-Auditori de Llinars del Vallès, obra d'Álvaro Siza Vieira, per "l'extraordinària integració en el paisatge d'una dotació cultural tradicionalment urbana i amb grans exigències dimensionals"; l'Escola dels Encants de Barcelona de Roger Méndez i Badias perquè, segons el jurat, "respon en escala i contundència a l'entorn urbà de la plaça de les Glòries", i l'Edifici de recepció al conjunt monumental d'Empúries de Josep Fuses i Joan Maria Viader. Pel seu interiorisme han estat nominades tres estacions de la L9 del metro de l'estudi d'arquitectes Garcés-de Seta-Bonet per "les opcions triades per a la il·luminació, la ubicació dels controls, la senyalització, els panells acústics i les entrades de llum natural", que, segons el jurat, "doten els interiors d'una gran noblesa". L'entrega dels premis FAD es farà el 8 de juny en el marc del FADfest 2016. En la categoria de ciutat i paisatge hi ha el nou accés al centre històric de Gironella, obra de Carles Enrich Gimenez. I en l'apartat de treballs efímers ha estat seleccionada una intervenció al Temps de Flors 2015 del carrer Sant Llorenç de Girona de Josep Ferrando Bramona, David Recio Muniesa, Aleix i Mariona Gorgorió Estruch; "Neu Morta, la instal·lació efímera de llum al Festival LlumBCN2015" dels estudiants de l'ETSAB, i l'exposició Espècies d'Espais del Macba, obra del grup MAIO. En aquesta 58a edició dels Premis FAD d'Arquitectura i Interiorisme s'han rebut 416 obres, de les quals 21 han estat escollides finalistes: deu a la categoria d'Arquitectura, tres a la d'Interiorisme, quatre a la de Ciutat i Paisatge i quatre a la d'Intervencions Efímeres. Enguany s'ha produït un augment en la participació de gairebé totes les categories convocades. Catalunya segueix sent el territori d'on procedeixen la majoria de projectes (52,28%), obtenint com a conseqüència pràcticament el 50% de les places finalistes.

Summary: El Teatre-Auditori de Llinars, tres estacions de la L9 i l'Escola dels Encants, entre els finalistes als Premis FAD


Gabriel Rufián ha alertat aquest dijous a la nit que si no hi ha mesa de negociació entre el govern espanyol i el català per resoldre la crisi entre els dos territoris "no té sentit" que ERC doni suport al govern de Pedro Sánchez. Ho ha dit a Catalunya Ràdio, després de la reunió que ha mantingut amb l'equip del líder socialista que ha servit perquè la Moncloa hagi fet marxa enrere de la decisió de posposar la mesa fins a després de les eleccions catalanes que havia anunciat al matí. El portaveu dels republicans al Congrés ha explicat que l'únic que ha fet el seu partit avui ha estat "intentar que es complissin els acords pactats", i en aquest sentit ha recordat que durant el debat d'investidura ja va dir que "si no hi ha mesa, no hi ha legislatura". Per tot plegat el líder republicà ha celebrat el retorn del PSOE a la mesa de negociació -en la qual, ha dit, es podrà parlar "de tot"- i ha celebrat que gràcies a aquest instrument per primer cop "se sabrà quina és la proposta del govern espanyol". "Tenim clar que el PSOE és a la mesa per la seva feblesa", ha dit, tot recordant que ERC va guanyar les eleccions estatals a Catalunya, "però hi ha molts acords en política que no neixen de la confiança, sinó del context". Per això ha convidat a "aprofitar" el moment. Rufián també ha parlat sobre la crisi entre els partits independentistes al Govern, que ha dut el president de la Generalitat, Quim Torra, ha anunciar que convocarà eleccions després d'aprovar els pressupostos per al 2020. Després de considerar "estrany" aquest moviment, perquè al seu parer el que acostuma a passar és just el contrari, és a dir, que es convoquen eleccions perquè no s'aproven pressupostos, Rufián ha volgut apaivagar els ànims entre les formacions independentistes assegurant que els ponts amb Junts per Catalunya "no estan trencats". Finalment, Rufián també s'ha referit als possibles pactes postelectorals, un cop Torra ha confirmat que convocarà comicis un cop s'aprovin els pressupostos. El líder republicà ha coincidit amb altres figures del seu partit, com Pere Aragonès o Marta Rovira, i ha afirmat que és un "escenari impossible" un govern amb "la gent que ha aplaudit la repressió", en al·lusió al PSC.

Summary: Rufián alerta que si no hi ha mesa de negociació "no té sentit" que ERC doni suport al govern Sánchez


Els Mossos d'Esquadra han recuperat a Vilanova i la Geltrú l'ordinador portàtil d'un membre de l'exèrcit d'un país europeu, que l'havia perdut aquest estiu durant les seves vacances a Sitges. El propietari en va denunciar la pèrdua després de descuidar-se'l en un taxi a finals d'agost, advertint que l'ordinador contenia informació laboral protegida amb un sistema operatiu especial. De fet, el mateix sistema havia de permetre detectar qualsevol ús del portàtil no autoritzat. Passats els mesos, aquest novembre el propietari va rebre l'avís conforme algú estava utilitzant l'ordinador des de Vilanova i la Geltrú, fet que va permetre als Mossos d'Esquadra identificar aquest nou usuari. Es tracta d'una persona que havia trobat el portàtil a la via pública, la qual va ser denunciada per un delicte d'apropiació indeguda.

Summary: Els Mossos recuperen a Vilanova l'ordinador d'un membre de l'exèrcit d'un país europeu, extraviat durant l'estiu a Sitges


L’Executiva Federal del PSOE estudiarà aquest divendres en una reunió extraordinària convocada per Pedro Sánchez la possibilitat de presentar una moció de censura contra Mariano Rajoy, segons han confirmat a l’ACN fonts de l’equip del líder socialista. Tot i això, Sánchez ja hauria fet el pas i estaria disposat a presentar la moció de censura, segons han informat les mateixes fonts. La decisió la comunicaria aquest divendres a la cúpula socialista. Membres de l'equip de Sánchez assenyalaven aquest dijous a la tarda que en aquest debat és vital el criteri i les opinions dels líders territorials i dels membres de l’executiva del partit. Perquè prosperi, la moció de censura del PSOE hauria de comptar o bé amb el suport de Podem i Ciutadans alhora (malgrat les incompatibilitats que ja van manifestar durant la investidura fallida de Sánchez) o Podem i els partits nacionalistes, és a dir ERC, PDeCAT i PNB, malgrat que Pedro Sánchez rebutja el suport dels independentistes i el PNB acaba de votar els pressupostos de Rajoy “per responsabilitat”. En tot cas, segons aquestes fonts, una moció de censura permetria “retratar tothom” i posaria de manifest la voluntat real de Ciutadans a impulsar una regeneració política a l’Estat.  Els socialistes espanyols abordaran la qüestió a partir de les 11 del matí després d’una jornada en què no han reaccionat –com sí que ho han fet la resta de partits- a la sentència del cas Gürtel que condemna el PP com a partícip “a títol lucratiu” de la trama. Els serveis de premsa del PSOE s’han limitat a apuntar en un brevíssim comunicat que “el PSOE considera inacceptable la resposta del PP i el govern davant la sentència del ‘cas Gürtel’ que implica políticament el president del govern i del PP, Mariano Rajoy”. El seu silenci ha contrastat amb la reacció del líder de Podem, Pablo Iglesias, que ha instat el líder del PSOE a presentar la moció de censura que el portaveu del PDeCAT al Congrés, Carles Campuzano, ja ha avançat que recolzaria. També amb les manifestacions d’Albert Rivera, que ha amenaçat de trencar el suport de la seva formació al govern de Mariano Rajoy alhora que ha recordat que ha d’actuar amb “responsabilitat” per evitar que els independentistes “s’aprofitin de la debilitat” de l’Estat.  El líder del PSOE toparà novament amb les limitacions que els barons van imposar al Comitè Federal del desembre del 2015 en què es va vetar la possibilitat d’assolir acords amb les forces independentistes. Una opció que si es referma ara tan sols deixa oberta la possibilitat d’un acord transversal amb Podem i Ciutadans alhora, just després que el partit de Rivera hagi donat suport als comptes de Rajoy.

Summary: El PSOE, disposat a presentar una moció de censura contra Rajoy


El líder del PP, Pablo Casado, ha evitat descartar aquest dimarts un pacte amb VOX per a Andalusia en el cas que aquesta formació tingui les claus del palau de San Telmo. “Caldrà preguntar als partits que no tindran els escons que tingui el PP si ens donaran suport, però el que puc dir és que el PP estarà encantat de rebre els vots dels que vulguin canviar les coses a Andalusia”, ha sentenciat quan ha estat preguntat per aquesta qüestió en un fòrum organitzat per La Voz de Cadiz. Amb tot, Casado ha remarcat que VOX és per ara una formació extraparlamentària en les mateixes condicions, ara per ara, que el PACMA, i ell mai cita “partits que no tenen representació parlamentària”. “El que puc dir és que de les opcions que hi ha al Parlament d’Andalusia podríem rebre el suport de Cs com en altres punts” de l’Estat, mentre que “de Podem i del PSOE no”.  El líder de Cs, Albert Rivera, tampoc va descartar aquest dimarts un pacte amb VOX per poder formar un govern amb partits “constitucionalistes” a Andalusia.

Summary: Casado no descarta pactar amb VOX després de les eleccions andaluses


El conseller de Salut, Antoni Comín, ha reiterat el seu compromís amb el pla de reequilibri de l'Hospital de Mataró i assegura que tot i la pròrroga del pressupost de la Generalitat, s'intentarà igualment augmentar l'aportació per eixugar el deute del centre, passant dels 8,6 MEUR del 2015 als 9,9 MEUR per aquest 2016. "Tenim la sort de tenir un molt bon full de ruta, amb un bon pla de reequilibri i un diagnòstic compartit pel que fa al pla director d'usos", s'ha felicitat. En aquest context, Comín ha volgut restar importància a les crítiques de l'alcalde de Mataró, David Bote, que aquest dimecres ha plantat el conseller en la seva visita a la ciutat. El conseller recorda que Bote va ser "un dels primers" alcaldes amb qui es va reunir. Sobre les darreres crítiques ha estat molt concís: "Estem en campanya electoral". Comín també ha garantit el futur del centre sociosanitari de Mataró i afirma que "ni es privatitza ni es retalla".

Summary: Comín treu pit pel pla de reequilibri de l'Hospital de Mataró i situa en l'electoralisme les crítiques de l'alcalde


Catalunya suma 510 nous casos de covid-19 confirmats per PCR i en registra un total de 81.513, segons l'últim balanç del Departament de Salut. La xifra total s'eleva a 101.290 (622 més) amb totes les proves. Les funeràries han reportat 30 noves defuncions –la xifra més alta dels últimes set dies- i en total són 12.781 persones les que han mort des de l'inici de la pandèmia, segons les dades de Salut. El risc de rebrot és de 155,87, lleugerament més baix que en el balanç anterior (159,13), però continua sent molt elevat -el llindar de risc alt se situa en 100-. Pel que fa a la velocitat de propagació ara és d'1 (1,02 en les dades anteriors). Hi ha 632 pacients ingressats (+29 que en l'última actualització), dels quals 108 a les UCI (+3).

Summary: Catalunya suma 510 nous casos de covid-19 confirmats per PCR i 30 defuncions


Nova setmana complicada per les borses europees per culpa de la inestabilitat derivada del coronavirus. L'Ibex 35 ha tancat aquest divendres amb una caiguda del 3,54%, fins als 8.375 punts, una xifra que no registrava des del desembre del 2018. De fet, les borses europees han estat les més castigades de la jornada. La borsa de París ha caigut un 4,14%, mentre que les borses de Frankfurt (Alemanya) i Amsterdam (Països Baixos) han patit descensos del 3,91% i del 3,85%, respectivament. Al Regne Unit, la capitalització dels cent principals valors –l'índex FTSE 100- també ha registrat una caiguda del 3,62%.

Summary: Les borses europees tornen a tancar una setmana negra per culpa del coronavirus


Els equips d'atenció primària (EAP) de l'Institut Català de la Salut (ICS) a Girona i l'Institut d'Assistència Sanitària (IAS) han fet més de 20.000 visites a domicili des de l'1 de març. És una xifra que duplica la mitjana d'atencions domiciliàries que es feia abans de la pandèmia de la covid-19. Arran de la pandèmia, els professionals de l'atenció primària s'han readaptat per evitar que els usuaris es desplacin als centres de salut i fomentar que es quedin a casa. Per aquest motiu, han incrementat les sortides als domicilis i les visites telefòniques, que es fan des dels mateixos CAP, una fórmula que també s'ha reforçat amb més professionals que atenen dubtes sobre l'estat de salut, la medicació o el seguiment de malalties cròniques. En relació al seguiment específic de la covid-19 en pacients amb simptomatologia lleu i que fan la quarantena a casa seva, han fet més de 35.000 trucades de control. L'increment d'activitat domiciliària s'ha produït tant a les zones urbanes com a zones rurals de les diferents àrees bàsiques de salut. S'han arribat a fer fins a 1.100 visites en un sol dia, tot i que la mitjana des que va començar la crisi sanitària és d'unes 420 diàries. D'aquestes, un 75% les duen a terme professionals d'infermeria i un 25% professionals de medicina. A més, els CAP han continuat atenent tant les visites urgents per altres motius com aquelles visites programades no ajornables de la població adulta, de la població infantil i de l'Atenció a la Salut Sexual i Reproductiva (ASSIR). La suma de totes les atencions que s'han fet entre l'1 de març i el 17 d'abril, entre presencials (als centres i a domicili) i telefòniques, supera les 564.000 visites. Una altra responsabilitat assumida també per l'atenció primària ha estat la posada en marxa d'un equip que fa extraccions de mostres per fer la prova de la covid-19, tant a domicilis particulars com a centres residencials (geriàtrics, residències de persones discapacitades físiques i psíquiques, pisos tutelats) i al Centre Penitenciari Puig de les Basses. Reestructuració d'agendes i circuits als centres En el marc de la reestructuració de funcionament dels centres d'atenció primària, que ha obligat a crear agendes específiques de covid-19, també s'han tancat una setantena de consultoris locals per atendre la demanda reduint al màxim la transmissió de la malaltia i, a la vegada, garantint la seguretat dels professionals. En aquest sentit, han fet formacions específiques en l'atenció a pacients amb símptomes sospitosos de covid-19, tant des del vessant clínic com epidemiològic; han creat nous torns de treball i han dissenyat nous circuits de circulació d'usuaris als CAP, per separar els pacients amb simptomatologia de covid-19 dels qui no en tenen. En un comunicat, l'ICS i l'IAS remarquen que, més enllà de les atencions telefòniques i les visites domiciliàries, tots els professionals de l'atenció primària s'han bolcat a fer front a les noves necessitats generades, en un esforç d'actualització constant per incorporar a les seves pràctiques els procediments i les guies, que han anat evolucionant per donar una millor resposta a la pandèmia. L'impacte emocional generat per aquesta pandèmia, tant a professionals com a usuaris, també ha fet necessària la gestió d'un suport psicològic en l'àmbit de l'atenció primària, basat en l'equip de psicologia dels EAP del Mutuam i del Programa de suport de la Xarxa de Salut Mental de l'IAS.

Summary: L'atenció primària gironina dobla les visites domiciliàries durant la crisi sanitària: 20.000 en un mes i mig